प्रधानमंत्री नरेंद्र मोदी सोमनाथ मंदिर न्यास के अध्यक्ष नियुक्त किए गए
प्रधानमंत्री नरेंद्र मोदी को गुजरात में गिर-सोमनाथ जिले के परभास पाटन में विश्व प्रसिद्ध सोमनाथ मंदिर का प्रबंधन संभालने वाले न्यास का सोमवार को नया अध्यक्ष नियुक्त किया गया।
अहमदाबाद: प्रधानमंत्री नरेंद्र मोदी को गुजरात में गिर-सोमनाथ जिले के परभास पाटन में विश्व प्रसिद्ध सोमनाथ मंदिर का प्रबंधन संभालने वाले न्यास का सोमवार को नया अध्यक्ष नियुक्त किया गया। न्यास के सचिव पी के लाहेरी ने कहा, ‘‘ सोमनाथ मंदिर न्यास के न्यासियों में एक प्रधानमंत्री नरेंद्र मोदी को आज न्यासियों की डिजिटल बैठक के दौरान नया अध्यक्ष नियुक्त किया गया।’’ उन्होंने कहा, ‘‘ प्रधानमंत्री को न्यास का अध्यक्ष नियुक्त करन का निर्णय ऑनलाइन बैठक के दौरान सभी न्यासियों द्वारा सर्वसम्मति से लिया गया। ’’ न्यास के अन्य सदस्य भाजपा नेता लालकृष्ण आडवाणी, केंद्रीय गृहमंत्री अमित शाह, गुजरात के विद्वान जे डी परमार और व्यापारी हर्षवर्द्धन नियोतिया हैं। पिछले साल अक्टूबर में न्यास के निवर्तमान अध्यक्ष गुजरात के पूर्व मुख्यमंत्री केशुभाई पटेल के निधन के बाद सोमनाथ न्याय के अध्यक्ष का पद रिक्त था।